Stanislav Párnický

Prof. Stanislav Párnický (* 11. apríl 1945, Piešťany – † 31. marec 2023, Bratislava) bol slovenský filmový režisér, scenárista, herec a pedagóg.

 Životopis 
Narodil sa 11. apríla 1945 v Piešťanoch. V roku 1967 doštudoval Vysokú školu múzických umení v Bratislave v odbore divadelná réžia. Po skončení štúdia na vysokej škole pôsobil v Divadle Slovenského národného povstania v Martine (dnes Slovenské komorné divadlo v Martine). Po jeho pôsobení v divadelnom prostredí sa na dlhé roky presunul do Slovenskej televízie, kde sa stal v priebehu sedemdesiatych rokov výraznou osobnosťou televíznej tvorby.

Jeho projekty pre televíziu ako Straty a nálezy, Americká tragédia, Chlapec z majera, Najatý klaun, Zbožňovaná, Pasca, Cukor, Hĺbkový rekord či O mužoch, ženách a deťoch vzbudili nielen záujem publika, ale boli odmenené aj na mnohých filmových festivaloch.

Od roku 1985 sa venoval filmovej tvorbe na Kolibe v Bratislave. Tam vznikli snímky ako Kára plná bolesti, Južná pošta, Šípová Ruženka či … kone na betóne. Tieto filmy významne ovplyvnili filmovú tvorbu osemdesiatych a deväťdesiatych rokov.

Realizoval tiež niekoľko televíznych projektov, spolupracoval aj pri tvorbe televízneho seriálu Zborovňa a režisérsky sa ujal úspešného slovenského seriálu Ordinácia v ružovej záhrade.

V roku 1990 sa podieľal na vzniku Filmovej a televíznej fakulty VŠMU v Bratislave. Bol prvým vedúcim Katedry filmovej a televíznej réžie a dekanom Filmovej a televíznej fakulty VŠMU. Svojím pôsobením na akademickej pôde sa výrazným spôsobom podieľal na formovaní novej režisérskej generácie. Medzi jeho najvýznamnejších študentov patria najvýraznejšie osobnosti súčasnej slovenskej strednej filmovej generácie, Martin Šulík, Mariana Čengel Solčanská, či Peter Bebjak. 

Minister kultúry SR Marek Maďarič mu v apríli 2017 Cenu ministra kultúry za rok 2016 – za dlhodobý mimoriadne významný režijný prínos v oblasti audiovízie prostredníctvom veľkého počtu úspešných diel hranej filmovej a televíznej tvorby a za dlhoročné pedagogické pôsobenie, ktorým pomáhal formovať nové generácie audiovizuálnych tvorcov. Pri príležitosti 70. výročia založenia VŠMU získal v roku 2019 Pamätnú medailu za výnimočnú pedagogickú a umeleckú činnosť a za významný prínos v rozvoji Vysokej školy muzických umení.

 Osobný život 
Bol bývalým manželom Zdeny Studenkovej. Spoznali sa počas natáčania televízneho filmu Zbožňovaná (1980). Počas ich manželstva sa im narodila dcéra Simona (* 1980), boli spolu 14 rokov. Z prvého manželstva má dcéru Luciu a syna Stana. S moderátorkou Erikou Vincourekovou má dcéru Natáliu.

 Ocenenia 
 1988 – Osobitná cena Filmového festivalu pracujúcich, za film Južná pošta.
 2017 – Cena ministra kultúry za rok 2016.
 2019 – Pamätná medaila za výnimočnú pedagogickú a umeleckú činnosť a za významný prínos v rozvoji Vysokej školy múzických umení.

 Tvorba (výber) 
 Straty a nálezy (1972)
 Americká tragédia (1977)
 Chlapec z majera (1980)
 Najatý klaun (1980)
 Pasca (1981)
 Cukor (1982)
 O mužoch, ženách a deťoch (1983)
 Kára plná bolesti (1985)
 Južná pošta (1987)
 Šípová Ruženka (1990)
 … kone na betóne (1995)
 Čerešňový chlapec (2011)

 Referencie 

 Externé odkazy 



Kategória:Osobnosti z Piešťan
Kategória:Slovenskí divadelní režiséri
Kategória:Slovenskí filmoví režiséri
Kategória:Slovenskí filmoví scenáristi
Kategória:Slovenskí filmoví herci
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Pracovníci Slovenskej televízie
Kategória:Absolventi Vysokej školy múzických umení
Kategória:Vyučujúci na Filmovej a televíznej fakulte Vysokej školy múzických umení v Bratislave
Kategória:Dekani Filmovej a televíznej fakulty Vysokej školy múzických umení v Bratislave
Kategória:Držitelia Slnka v sieti
Kategória:Držitelia ceny Igric
Kategória:Členovia SFTA